“หุ้นเอเชีย” เปิดบวก นักลงทุนคลายกังวล “จีน-สหรัฐ” ไม่เผชิญหน้าทางทหาร
“ตลาดหุ้นเอเชีย” เปิดบวกตามดาวโจนส์ ได้แรงหนุนจากงบของบริษัทจดทะเบียนและข้อมูลเศรษฐกิจสหรัฐที่สดใส และยังได้รับปัจจัยบวกจากการที่นักลงทุนคลายความกังวล “เพโลซี” ไม่ได้ทำให้เกิดผลกระทบจีน-สหรัฐ
“ตลาดหุ้นเอเชีย” เปิดบวกตามดาวโจนส์ ได้แรงหนุนจากงบของบริษัทจดทะเบียนและข้อมูลเศรษฐกิจสหรัฐที่สดใส และยังได้รับปัจจัยบวกจากการที่นักลงทุนคลายความกังวล “เพโลซี” ไม่ได้ทำให้เกิดผลกระทบจีน-สหรัฐ
4 ส.ค. 2565

ผู้สื่อข่าวรายงานว่า ตลาดหุ้นเอเชียเปิดแดนบวก ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 400 จุดในวันพุธ (3 ส.ค.65) โดยได้แรงหนุนจากผลประกอบการที่แข็งแกร่งของบริษัทจดทะเบียน และข้อมูลเศรษฐกิจสหรัฐที่สดใส
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,930.94 จุด เพิ่มขึ้น 189.04 จุด หรือ +0.68%, ดัชนี HSI ตลาดหุ้นฮ่องกงเปิดวันนี้ที่ 20,011.25 จุด เพิ่มขึ้น 244.16 จุด หรือ +1.24% และดัชนี SSE Composite ตลาดหุ้นจีนเปิดวันนี้ที่ 3,179.43 จุด เพิ่มขึ้น 15.76 จุด หรือ +0.50%
โดยภาวะการซื้อขายในภูมิภาคเป็นไปอย่างคึกคัก หลังจากสหรัฐเปิดเผยข้อมูลเศรษฐกิจที่แข็งแกร่ง โดยสถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการของสหรัฐดีดตัวขึ้นสู่ระดับ 56.7 ในเดือนก.ค. สวนทางกับนักวิเคราะห์ที่คาดว่าจะลดลงสู่ระดับ 53.5 หลังจากร่วงลงติดต่อกัน 3 เดือน
สำหรับทางด้านกระทรวงพาณิชย์สหรัฐเปิดเผยว่า คำสั่งซื้อภาคโรงงานของสหรัฐพุ่งขึ้น 2.0% ในเดือนมิ.ย. สูงกว่าที่นักวิเคราะห์คาดว่าเพิ่มขึ้น 1.1% หลังจากดีดตัวขึ้น 1.8% ในเดือนพ.ค.
ขณะที่นักลงทุนยังขานรับความเห็นของ นายเจมส์ บูลลาร์ด ประธานธนาคารกลางสหรัฐ (เฟด) สาขาเซนต์หลุยส์ ที่แสดงความเชื่อมั่นว่า เศรษฐกิจสหรัฐจะสามารถหลีกเลี่ยงภาวะถดถอยได้ ถึงแม้ว่าเฟดยังคงเดินหน้าปรับขึ้นอัตราดอกเบี้ยเพื่อควบคุมเงินเฟ้อ
นอกจากนี้ บรรยากาศการซื้อขายในตลาดยังได้รับปัจจัยบวกจากการที่นักลงทุนคลายความกังวล หลังจากที่การเดินทางเยือนไต้หวันของนางแนนซี เพโลซี ประธานสภาผู้แทนราษฎรสหรัฐ ไม่ได้ทำให้เกิดการเผชิญหน้าทางทหารระหว่างจีนและสหรัฐ
ส่วนทางด้านธนาคารดีบีเอส กรุ๊ป (DBS) รายงานว่า ผลกำไรสุทธิไตรมาส 2/65 อยู่ที่ 1.82 พันล้านดอลลาร์สิงคโปร์ (1.32 พันล้านดอลลาร์สหรัฐ) ซึ่งนับเป็นกำไรสูงสุดเป็นประวัติการณ์ลำดับที่ 2 และสูงกว่าระดับคาดการณ์เฉลี่ยที่ 1.7 พันล้านดอลลาร์สิงคโปร์